Premierul Victor Ponta a ajuns, vineri după-amiază, în Azerbaidjan, pentru a asista la ceremonia organizată la deschiderea Jocurilor Europene de la Baku, relatează site-ul de știri Azertag.az.

La coborârea din avion pe Aeroportul internațional „Heidar Aliev” din apropiere de Baku, Ponta a fost întâmpinat de oficiali din cadrul Ministerului azer de Externe și de reprezentanți ai Comitetului de organizare a Jocurilor Europene 2015, scrie Azertag.az.

Ceremonia de deschidere a Jocurilor Europene de la Baku s-a desfășurat vineri seară în capitala Azerbaidjanului.

Echipa olimpică a României va avea în componență 147 de sportivi, 83 de băieți și 64 de fete, la Jocurile Europene de le Baku, programate în perioada 12-28 iunie, aceștia urmând să participe la 22 de sporturi și discipline sportive.

La ceremonia de deschidere a Jocurilor Europene de la Baku mai participă președintele Rusiei, Vladimir Putin, Alexandr Lukașenko, președintele Belarusului, și Recep Erdogan, președintele Turciei. Liderii UE au boicotat ceremonia, cu excepția Prințului Albert de Monaco.